Henrik Vestergaard (V), 2002-04-25:
Det er glædeligt, at der i Folketinget er så stor og oprigtig interesse for den danske fødevaresikkerhed, som de seneste måneders byger af spørgsmål, udtalelser og samråd viser.
Derfor er det også positivt, at der via dagens forespørgsel er mulighed for atter at få belyst den politik og den administration, der i Danmark er med til at sikre, at forbrugerne kan indtage deres fødevarer med begrundet formodning om ikke at blive syge heraf.
Den danske fødevaresikkerhed bygger dels på egenkontrol hos producentledene, dels på officielle kontrolforanstaltninger i hele kæden fra jord til bord.
For Venstre er det positivt, at opbakningen til fødevaresikkerhedssystemet hidtil har været bredt funderet i det danske Folketing, og vi håber, at dagens forespørgsel vil munde ud i en bekræftelse på, at partierne stadig står samlet om fødevareloven af 1998.
Udtrykket »fødevaresikkerhed« har dog efter min mening en klang, som ikke altid fyldestgørende beskriver vores mål, ligesom det kan give et forkert indtryk af de officielle muligheder, der findes på området.
Fødevaresikkerhed leder let forbrugerne til den tro, at alle fødevarer her i landet er kontrollerede, dvs. blåstemplede af de danske myndigheder og dermed godkendt til forbrug.
Det er ingenlunde tilfældet, og vi bør alle tilstræbe at forklare forbrugerne, hvori indsatserne består, samt erindre om, at en offentlig totalkontrol er absolut umulig endsige ønskelig.
I stedet ønsker jeg at fokusere på høj varetillid.
Det omfatter ikke blot kontrolsystemer, men også ansvarlighed hos producenterne, viden hos forbrugerne, og at så mange fødevarer som muligt er omfattet af fælles regler.
Grundlæggende ligger ansvaret for ordentlige fødevarer i primærproduktionen, hos producenterne, importørerne, detaillister og måltidstilberederne enkeltvis og i fællesskab, for en kæde er ikke stærkere end det svageste led.
Til at understøtte denne ansvarlighed har virksomhedens egenkontrol to klare fordele.
Der er i princippet tale om en totalkontrol, da alle varer passerer de ansvarlige, og der fokuseres på arbejdsprocesserne og risiciene for smittekilder.
Derfor finder vi det i Venstre glædeligt, at man fortsat styrker arbejdet med egenkontrol i de danske virksomheder, herunder at industrien prisværdigt samarbejder med myndighederne om udvikling af branchespecifikke kontrolprogrammer.
Det er den rigtige vej.
I relation til arbejdsprocesser og køkkenhygiejne finder jeg det vigtigt, at vi også her fra Folketingets talerstol
En høj viden om køkkenhygiejne i hjemmene kan være med til at forhindre mange sygdomstilfælde, og det er et område, som vi måske bør overveje at opprioritere.
Denne kontrol eller tilsynet hermed er en offentlig opgave og gennemføres i dag bl.a. via Fødevaredirektoratet og de 11 statslige fødevareregioner i et glimrende enstrenget system.
Som enhver anden offentlig driftsopgave er der økonomi involveret heri, og offentlig økonomi baseret på skatteborgernes penge fordrer en stor grad af ansvarlighed fra myndighedernes side.
Det er til stadighed en delopgave at sikre mest muligt for pengene.
Kan opgaven gøres billigere og mere effektivt eller på en mere hensigtsmæssig måde, har myndighederne et klart ansvar for at gøre dette, så i Venstre er vi tilfredse med, at fødevareministeren lever op til det ansvar.
Vi vil gerne kokkerere med andre.
Hvis andre vil hælde for meget fedtstof i sovsen eller skrue op for varmen, så sovsen skiller, vil vi slå en ekstra æggeblomme ud og få sovsen til at samles igen og igen og igen; men hvis andre derimod skruer så højt op for varmen, at sovsen brænder på, lader den gryde sig måske vanskeligt rengøre.
For at understrege denne vilje skal jeg på vegne af et flertal i Folketinget omfattende Venstre, Det Konservative Folkeparti, Dansk Folkeparti og Kristeligt Folkeparti fremsætte følgende forslag til vedtagelse og samtidig invitere samarbejdsinteresserede til at stemme for det: Forslag til vedtagelse
»Regeringen opfordres til at arbejde for den højest mulige fødevaresikkerhed gennem en ensartet og behovsorienteret kontrol, der går så tæt ved kilden til fødevareproblemerne som muligt.
Det er virksomhedernes ansvar, at de til enhver tid lever op til gældende regler, og regeringen opfordres til at styrke virksomhedernes ansvarlighed under anvendelse af et sammenhængende og forebyggende kontrolsystem.«